फैसला सुनाए जाने से पूर्व शहर में सुरक्षा व्यवस्था कड़ी कर दी गई है साथ ही कानून व्यवस्था के लिए आसाराम के अनुयायियों को खतरा मानते हुए पुलिस ने निषेधाज्ञा लागू कर दी है। डीआईजी (जेल) विक्रम सिंह ने बताया, हमने फैसला सुनाए जाने के दिन के लिए सभी प्रबंध किए हैं। हाई अलर्ट मोड पर पहुंची जोधपुर पुलिस की मदद के लिए छह अतिरिक्त कंपनियों को जयपुर से मंगलवार को जोधपुर रवाना किया गया है। इसके अतिरिक्त डीजीपी ओपी गल्होत्रा भी जोधपुर के हालात पर नजर रखे हुए है। उन्होंने बीकानेर, अजमेर और जयपुर से पुलिस की अतिरिक्त कंपनियां जोधपुर रवाना की हैं।पुलिस ने लगाई थी जेल में फैसला सुनाने की गुहार: राजस्थान पुलिस ने हरियाणा के डेरा सच्चा सौदा प्रमुख गुरमीत राम रहीम के फैसले के बाद पंचकुला में हुई हिंसा और बिगड़ी कानून व्यवस्था के मद्देनजर यौन उत्पीड़न के आरोप में जोधपुर में केंद्रीय कारागार में बंद आसाराम के फैसले के दौरान शहर में कानून एवं व्यवस्था बनाए रखने के लिए जेल में ही निर्णय सुनाने के लिए न्यायालय में गुहार लगाई थी। पुलिस की इस गुहार को कोर्ट ने स्वीकार करते हुए गत 17 अप्रैल को जेल में ही अदालत लगाकर फैसला सुनाने के आदेश दिए थे।